Ego Ansellus, decanus et obedientiarius, et ego Cristianus officialis Eduensis, notum facimus universis presentem cartulam inspecturis, quod Iacobus, filius Emangardis la Billete, in nostra presentia constitutus, vendidit et assignavit pretio decem librarum Divion. Humberto filio Sarre, clerico Eduensi, quindecim solidos censuales in domo sua sita apud Eduam, ante monasteria, inter cancellum beati Lazari et domum domini Montis sancti Iohannis, singulis annis in crastino Omnium Sanctorum dicto clerico vel mandato suo in perpetuum, sine questione et contradictione aliqua persolvendos a dicto Iacobo vel a quolibet alio qui dictam domum tenebit in posterum vel habebit, tali etiam pacto apposito, quod si dicta die prefati quindecim solidi non essent soluti, dictus clericus vel mandatum suum in dicta domo posset libere vadiare. Hanc siquidem venditionem laudaverunt pariter et concesserunt coram nobis Emangardis mater dicti Iacobi et Benvenue soror ejusdem Iacobi, juramento prestito, etc. Ego vero decanus ad quem prior census dicte domus, ratione dicte obedientie, dinoscitur pertinere, prefatam venditionem et assignationem laudavimus et concessimus. In cujus rei testimonium et munimen, ad preces et instanciam omnium predictorum, in perpetuam firmitatem, presentem cartulam, ego decanus sigillo proprio, et ego Officialis sigillo curie Eduensis fecimus roborari. Actum apud Eduam, anno gracie Mº CCº XXXº quinto, mense Aprilis.